Source: https://www.tyoelakelakipalvelu.fi/telp-publishing/vepa/document.faces?document_id=306473
Timestamp: 2020-01-18 12:29:56+00:00
Document Index: 10195450

Matched Legal Cases: ['§ 1', '§ 1', '§ 1', '§ 1', '§ 1', '§ 2']

Työuraeläke edellyttää 38 vuoden päätoimista työskentelyä työeläkevakuutettavassa työssä | Työeläkelakipalvelu
Työuraeläke edellyttää 38 vuoden päätoimista työskentelyä työeläkevakuutettavassa työssä
Voimassa 01.01.2017 - 31.12.2017
Soveltamisohje, Julkaisuaika 12.01.2017 Julkisuus: Julkinen
TyEL 53 a § 1 mom. 1 kohta Oikeus työuraeläkkeeseen
YEL 50 a § 1 mom. 1 kohta Oikeus työuraeläkkeeseen
MyEL 59 a § 1 mom. 1 kohta Oikeus työuraeläkkeeseen
MEL 53 a § 1 mom. 1 kohta Oikeus työuraeläkkeeseen
JuEL 51 § 1 mom. 1 kohta Oikeus työuraeläkkeeseen
Kelan tilastolliset vuosikirjat (äitiys-, isyys- ja vanhempainrahakausien pituuksista)
Työuraeläkkeen saamiseksi työuran pituudelta edellytetään, että
henkilö on työskennellyt vähintään 38 vuoden ajan ja
työ on ollut työeläkevakuutettavaa päätoimista työtä.
Jos henkilö on työskennellyt useammassa eri työssä yhtä aikaa, rinnakkainen työskentely otetaan huomioon työuran pituuden arvioinnissa yhteen kertaan.
Kun eläkelaitos arvioi työskentelyn päätoimisuutta, useampi rinnakkainen työskentely voi kokonaisuutena muodostaa päätoimisen työskentelyn.
Työuraa arvioidaan työeläkejärjestelmän rekisteritiedoista
Eläkelaitos arvioi henkilön työuran pituuden työeläkejärjestelmän rekisteritietojen perusteella.
Jos rekisteritietojen perusteella 38 vuotta täyttyy, eläkelaitos arvioi tämän jälkeen, onko rekisteröity työ ollut rasittuneisuutta ja kuluneisuutta aiheuttavaa päätoimista työtä.
Rasittuneisuutta ja kuluneisuutta aiheuttavan työhistoriavaatimuksen tutkimisessa otetaan huomioon ainoastaan päätoiminen työskentely.
38 vuoden työuran pituudessa otetaan huomioon vain sellainen työ, joka on ollut rasittuneisuutta ja kuluneisuutta aiheuttavaa työtä.
Yksi rasittuneisuutta ja kuluneisuutta aiheuttavan työn edellytys on työskentely päätoimisessa työssä. Osa-aikainen työ ei täytä rasittuneisuutta ja kuluneisuutta aiheuttavan työn vaatimusta.
Miten arvioidaan työntekijän työskentelyn päätoimisuutta?
Arvio työntekijän työskentelyn päätoimisuudesta tehdään kokonaisarvion perusteella, johon vaikuttavat mm.
työstä saatujen ansioiden määrä
työaika ja
muu selvitys siitä, onko työ ollut kokoaikatyötä vai osa-aikatyötä.
Arvioitaessa työntekijän työn päätoimisuutta, eläkelaitos ottaa arviossa huomioon, mitkä ovat työuran mukaiset, alalle tyypilliset ansiot.
Eläkelaitos voi hyödyntää työntekijän työskentelyn päätoimisuutta arvioitaessa säännöllisen työajan ansiotilastoja, joiden mukaisen säännöllisen työajan ansio kuvaa kokoaikaisen työn ansioita.
Esimerkki: Työntekijän työura sisältää osa-aikatyötä
Työntekijällä on rekisteritietojen perusteella työeläkevakuutettua työtä yhteensä 40 vuotta.
Kun eläkelaitos arvioi rasittuneisuutta ja kuluneisuutta aiheuttavaa työtä, huomataan, että 3 vuotta työstä on ollut osa-aikaista työtä kevyissä toimistotöissä. Tämä aika vähennetään rekisteröidyistä 40 vuodesta (40-3=37).
Työuraeläkehakemus hylätään, koska työntekijällä ei ole ollut vähintään 38 vuotta rasittuneisuutta ja kuluneisuutta aiheuttavaa päätoimista työskentelyä.
Miten arvioidaan yrittäjän työskentelyn päätoimisuutta?
Arvioitaessa sitä, onko yrittäjän työ ollut päätoimista, lähtökohtana käytetään yrittäjälle vahvistettua työtuloa.
Arviossa otetaan huomioon mm.
työuran mukaiset tai alalle tyypilliset ansiot
muu selvitys siitä, onko yrittäjätyö ollut kokoaikatyötä vai osa-aikatyötä.
Arviossa hyödynnetään myös Eläketurvakeskuksen yrittäjän työtulon määrittämisestä antamia ohjeita (Yrittäjän työtulo-opas) tai Melan antamia ohjeita maatalousyrittäjän työtulosta.
Jos yrittäjän työssä on rasittuneisuutta ja kuluneisuutta aiheuttavia työtehtäviä, mutta yrittäjä ei ole työskennellyt päätoimisesti, työskentely ei täytä rasittuneisuutta ja kuluneisuutta aiheuttavan päätoimisen työskentelyn edellytystä.
Jos yrittäjä työskentelee useassa eri työssä, töiden yhteenlasketun määrän tulee kokonaisuutena arvioiden vastata työuraeläkkeeseen vaadittavaa päätoimista työskentelyä.
Koska työajat ja kokoaikaisena työnä pidettävän työn tuntimäärä vaihtelevat jonkin verran eri aloilla, ei yksiselitteistä tuntimäärää ole määritelty.
Yrittäjän työtulo on lähtökohta, kun eläkelaitos arvioi yrittäjätoiminnan päätoimisuutta. Arvioissa apuna käytetään Eläketurvakeskuksen ja Melan työtulo-ohjeita.
Työtulo-ohjeiden mukainen työtulo kuvaa osaltaan yrittäjätoiminnan päätoimisuutta. Päätoimisen työskentelyn ei tarvitse työtulon osalta olla Eläketurvakeskuksen ja Melan työtulo-ohjeissa suositellun työtulon suuruinen.
Eläketurvakeskuksen ja Melan työtulo-ohjeet ovat suosituksia työtulon tasosta aloittavalle yrittäjälle. Yrittäjän työskentelyn päätoimisuutta on aina arvioitava kunkin yrittäjän osalta kyseisen alan työtulo-ohjeiden ja tarvittaessa yrittäjältä pyydettyjen lisäselvitysten ja alalle tyypillisistä ansioista saadun selvityksen muodostaman kokonaisuuden perusteella.
Yrittäjän työskentely yrittäjän eläkelain tai maatalousyrittäjän eläkelain mukaisella minimityötulolla ei yleensä voi olla päätoimista työskentelyä.
Mitä on työeläkevakuutettava työ?
38 vuoden työura voi koostua
eri työeläkelakien mukaan vakuutettavasta työstä työntekijänä ja
yrittäjäeläkelakien mukaan vakuutettavasta yrittäjänä tehdystä työstä.
Työeläkelakien mukaan vakuutettavaa työtä on myös kulloinkin voimassa olevien
työeläkelakien mukaan työeläkevakuutettu työ, josta ei ole karttunut eläkettä
Työeläkevakuutettavana työnä lain edellyttämällä tavalla pidetään esimerkiksi ennen vuotta 2005 vakuutettua henkilön alle 23-vuotiaana tekemää työtä, josta ei ole karttunut työeläkelakien mukaan eläkettä.
Työuran pituutta laskettaessa otetaan huomioon myös työntekijän rekisteritiedoista puuttuva työ, joka on jätetty vakuuttamatta työnantajan laiminlyönnin vuoksi, jos työstä on esitetty riittävä ja luotettava näyttö.
Riittävä ja luotettava näyttö ei edellytä riidatonta näyttöä samaan tapaan kuin 6 vuotta aikaisempien ansioiden huomioon ottamiseksi edellytetään (TyEL 75 b § 2 mom.).
työ, jota ei ole vakuutettu esimerkiksi työnantajan laiminlyönnin vuoksi
rekisteritiedoista puuttuva työ, josta työuraeläkkeenhakija esittää työuraeläkettä hakiessaan riittävän ja luotettavan selvityksen
työ, josta yrittäjä on saanut vapautuksen YEL- tai MYEL-vakuuttamisvelvollisuudesta.
MYEL-vakuutus koskee myös apurahansaajia, joille on myönnetty Suomesta taiteelliseen tai tieteelliseen toimintaan tarkoitettu apuraha.
Vakuutusvelvollisuus koskee kaikkia niitä Suomen sosiaaliturvaan kuuluvia apurahansaajia, jotka ovat saaneet Suomesta myönnetyn työskentelyapurahan vuonna 2009 tai sen jälkeen.
Yrittäjillä voidaan ottaa huomioon ainoastaan se aika, joka on vakuutettu. Yrittäjätoiminnan voi vakuuttaa takautuvasti kulumassa olevalta ja 3 sitä edeltävältä vuodelta.
Jos yrittäjä ei ole vakuuttanut yrittäjätyötään työuransa aikana, vakuuttamatonta vanhaa yrittäjäaikaa ei voida huomioida työeläkelakien mukaan vakuutettavana työnä yrittäjän työuran pituutta laskettaessa.
Työuran pituuden laskennassa huomioitava alaikäraja on voimassa olleiden työeläkelakien mukainen vakuuttamisvelvollisuuden alaikäraja
Työuran pituuden laskennassa voidaan huomioida sellainen työ, joka olisi tullut kulloinkin voimassa olleiden työeläkelakien mukaan vakuuttaa, mutta jota ei kuitenkaan jostain syystä ole aikanaan vakuutettu.
Työeläkevakuutettavaa työtä työuraeläkkeen työuravaatimuksen arvioinnissa on esimerkiksi työ, joka on tehty kulloinkin voimassaolleiden työeläkelakien mukaisen vakuuttamisvelvollisuuden alaikärajan täyttämisen jälkeen, vaikka tätä työtä ei olisi vakuutettu.
Työntekijäin eläkelain (TEL) mukaisen vakuuttamisvelvollisuuden alaikärajat
Ajalla 1.7.62 – 30.6.1971 TEL:n mukaisen vakuuttamisvelvollisuuden alaikäraja oli 18 vuotta.
Ajalla 1.7.1971 - 31.12.1988 TEL:n mukaisella vakuuttamisvelvollisuudella ei ollut lainkaan alaikärajaa. Alaikärajan poistaminen koski sellaista työsuhdetta, joka oli voimassa 30.6.1971 jälkeen.
Ajalla 1.1.1989 – 31.12.2004 TEL:n mukainen vakuuttamisvelvollisuus koski työsuhdetta, joka oli alkanut työntekijän 13 vuoden iän täyttämisvuoden jälkeen.
1.1.2005 alkaen TEL:n mukaisen vakuuttamisvelvollisuuden alaikäraja oli 18 vuotta. Työskentely oli vakuutettava sitä seuraavan kuukauden alusta, jona työntekijä täytti 18 vuotta.
Lyhytaikaisissa työsuhteissa olevien työntekijäin eläkelain (LEL) mukaisen vakuuttamisvelvollisuuden alaikärajat
Ajalla 1.7.1962 – 31.12.1988 LEL:n piiriin kuulumisella ei ollut alaikärajaa, vaan työnantajan oli vakuutettava kaikenikäiset LEL-työalojen työntekijät.
Ajalla 1.1.1989 – 31.12.2004 LEL:n mukainen vakuuttamisvelvollisuus alkoi sinä kalenterivuonna, jona työntekijä täytti 14 vuotta.
Ajalla 1.1.2005 – 31.12.2006 LEL:n mukainen vakuuttamisvelvollisuus alkoi sitä seuraavan kuukauden alusta, jona työntekijä täytti 18 vuotta.
Eräiden työsuhteessa olevien taiteilijoiden ja toimittajien eläkelain (TaEL) mukaisen vakuuttamisvelvollisuuden alaikärajat
Ajalla 1.1.1986 – 31.12.1988 TaEL:n mukaisessa vakuuttamisvelvollisuudessa ei ollut ikärajoja.
Ajalla 1.1.1989 – 31.12.2004 TaEL:n mukainen vakuuttamisvelvollisuus alkoi sinä kalenterivuonna, jona työntekijä täytti 14 vuotta.
Ajalla 1.1.2005 – 31.12.2006 TaEL:n mukainen vakuuttamisvelvollisuus alkoi sitä seuraavan kuukauden alusta, jona työntekijä täytti 18 vuotta.
Merimieseläkelain (MEL) mukaisen vakuuttamisvelvollisuuden alaikärajat
Ajalla 1.6.1956 - 31.12.2014 MEL:ssa ei ollut ikärajaa vakuuttamiselle.
1.1.2005 alkaen MEL:ssa vakuutetaan työntekijä 18 vuoden iän täyttämistä seuraavan kuukauden alusta.
Työntekijän eläkelain (TyEL) mukaisen vakuuttamisvelvollisuuden alaikärajat
1.1.2007 alkaen TyEL:ssa vakuutetaan työntekijä 18 vuoden iän täyttämistä seuraavan kuukauden alusta.
1.1.2017 alkaen TyEL:ssä vakuutetaan työntekijä 17 vuoden iän täyttämistä seuraavan kuukauden alusta.
Kunnallisten viranhaltijain ja työntekijäin eläkelain (KVTEL), Kunnallisen eläkelaitoksen eläkesäännön (KES) ja Kunnallisen eläkelain (KuEL) mukaiset vakuuttamisvelvollisuuden alaikärajat
Ajalla 1.7.62 – 30.6.1971 vakuuttamisvelvollisuuden alaikäraja oli 18 vuotta.
Ajalla 1.7.1971 - 31.12.1988 vakuuttamisvelvollisuudella ei ollut lainkaan alaikärajaa. Alaikärajan poistaminen koski sellaista työsuhdetta, joka oli voimassa 30.6.1971 jälkeen.
Ajalla 1.1.1989 – 31.12.2004 vakuuttamisvelvollisuus koski työsuhdetta, joka oli alkanut työntekijän 13 vuoden iän täyttämisvuoden jälkeen.
1.1.2005 alkaen vakuuttamisvelvollisuuden alaikäraja on 18 vuotta. Työskentely on vakuutettava sitä seuraavan kuukauden alusta, jona työntekijä täytti 18 vuotta.
Evankelisluterilaisen kirkon eläkelain (KiEL) mukaisen vakuuttamisvelvollisuuden alaikärajat
Ajalla 1.1.1966 – 31.12.1999 kaikki työ tai virkasuhteessa oleva ovat kuuluneet KiEL:n piiriin.
Ajalla 1.1.2000 lähtien vakuuttamisvelvollisuus alkoi sinä kalenterivuonna, jona työntekijä täytti 14 vuotta.
Ajalla 1.1.2005 lähtien vakuuttamisvelvollisuuden alaikäraja oli 18 vuotta. Työskentely oli vakuutettava sitä seuraavan kuukauden alusta, jona työntekijä täytti 18 vuotta.
Valtion eläkelain (VaEL) mukaisen vakuuttamisvelvollisuuden alaikärajat
Ajalla 1.1.1967 - 31.12.2004 lähtien kaikki valtion palveluksessa virka- tai työsuhteessa olevat ovat kuuluneet VEL:n piiriin.
1.1.2005 alkaen vakuuttamisvelvollisuuden alaikäraja oli 18 vuotta. Työskentely oli vakuutettava sitä seuraavan kuukauden alusta, jona työntekijä täytti 18 vuotta.
Yrittäjien eläkelain / Yrittäjän eläkelain (YEL) mukaisen vakuuttamisvelvollisuuden alaikäraja
1.1.1970 alkaen YEL:n mukaisen vakuuttamisen alaikäraja on 18 vuoden iän täyttämistä seuraavan kuukauden alku.
Maatalousyrittäjien eläkelain / Maatalousyrittäjän eläkelain (MYEL) mukaisen vakuuttamisvelvollisuuden alaikäraja
1.1.1970 alkaen MYEL:n mukaisen vakuuttamisen alaikäraja on 18 vuoden iän täyttämistä seuraavan kuukauden alku.
Miten vuodesta 2005 lukien olleen työuran pituus arvioidaan?
Työuran pituus tulee aina selvittää yksityiskohtaisesti todellisten työskentelykuukausien perusteella.
Arvioinnissa eläkelaitos kiinnittää huomiota siihen, vastaavatko työntekijän tai yrittäjän rekisteröidyt ansiot esitetyn työuran mukaisia ansioita tai alalle tyypillisiä ansioita.
Työeläkelaitos vertaa rekistereistä käytettävissä olevia ansiotietoja työuraeläkkeenhakijan esittämiin työtodistuksiin ja muihin vastaaviin selvityksiin työuran pituuden selvittämiseksi.
Jos vaadittu 38 vuoden työura ei täyty käytettävissä olevien rekisteritietojen perusteella, henkilön on esitettävä riittävä näyttö työuran pituudesta ja työskentelyn päätoimisuudesta.
Kun eläkelaitos selvittää työntekijän työuran pituutta 1.1.2005 alkaen olleista työskentelyistä, eläkelaitos voi hyödyntää työuran pituuden arvioinnissa rekistereistä käytettävissä olevia ansiotietoja seuraavasti:
Jos työntekijällä on vuosiansioita kunakin vuotena vähintään 17 455,15 euroa vuodessa (vuoden 2017 tasossa), voidaan kyseiseltä vuodelta ottaa huomioon työskentelyaikaa enintään 12 kuukautta, jos työ on ollut päätoimista, rasittuneisuutta ja kuluneisuutta aiheuttavaa työtä.
Jos vuosityöansio ei joltakin vuodelta täyty ja työuran 38 vuoden pituuden vaatimus ei tämän vuoksi täyty, eläkelaitos selvittää kyseisen vuoden todelliset työskentelykuukaudet.
Ansiot tarkistetaan palkkakertoimella tutkintahetken tasoon.
Vaikka vuodesta 2005 olleen työskentelyn pituuden arvioinnissa voidaan käyttää ansioita, työntekijän työuran pituus tulee kuitenkin aina selvittää todellisten työskentelykuukausien perusteella, jos työuran pituutta koskeva 38 vuoden vaatimus ei joltakin vuodelta täyty sen vuoksi, että henkilöllä ei ole kyseisenä vuotena ansioita vähintään tulevan ajan ansiorajan verran.
Työuraa arvioidaan kokonaisuutena, kun työuran pituutta lasketaan rekisteröidyistä ansiotiedoista. Vuodesta 2005 alkaen työeläkejärjestelmässä on rekisteröity tiedot työntekijöiden ansioista, mutta ei enää työsuhteen kestosta.
Luottamustoimista saatuja ansioita ei oteta huomioon ansioiden tarkastelussa, kun eläkelaitos arvioi työuran pituutta. Työuran pituutta arvioitaessa ei lähtökohtaisesti huomioida myöskään perhe- tai omaishoitajan toimeksiantosuhteita. Tapauskohtaisessa arvioinnissa perhe- tai omaishoitajan työ voidaan huomioida 38 vuoden työhistoriaa laskettaessa.
Yrittäjän työuran pituus 1.1.2005 alkaen olleista yrittäjäjaksoista arvioidaan yrittäjäjakson alkamis- ja päättymispäivien perusteella.
Yrittäjäjaksoista on rekisteröity vakuutuksen alkamis- ja päättymispäivät ja työtulo.
Esimerkki: Työura sisältää kausiluonteista työtä
Henkilöllä on rekisteritietojen perusteella työeläkevakuutettua työtä yhteensä 39 vuotta.
Kun eläkelaitos arvioi rasittuneisuutta ja kuluneisuutta aiheuttavaa työtä, eläkelaitos huomaa, että 5 vuotta työstä on ollut asfalttimiehenä tehtyä kausiluonteista työtä kesäisin. Vaikka asfalttimiehen työtä voitaisiin saatujen selvitysten perusteella pitää rasittuneisuutta ja kuluneisuutta aiheuttavana työnä, työtä ei voida huomioida 38 vuoden arvioinnissa kuin todellisilta työskentelykuukausilta, vaikka rekisteristä saatujen vuosiansiotietojen perusteella näytti ensin siltä, että työ on ollut päätoimista koko vuoden.
Työuraeläkehakemus hylätään, koska henkilöllä ei ole ollut vähintään 38 vuotta rasittuneisuutta ja kuluneisuutta aiheuttavaa päätoimista työtä.
Miten ennen vuotta 2005 olleen työuran pituus arvioidaan?
Työuran kesto ennen vuotta 2005 arvioidaan
yksityisen alan työntekijöillä rekisteröidyistä työskentelyn kestoajoista ja eläkepalkasta
julkisen alan työntekijöillä vapaakirjajaksoista
LEL-/TaEL-työskentelyn osalta otetaan huomioon työskentelyä vuosittain niin monelta kuukaudelta, kuin vuodessa on rekisteröityjä kuukausitilityksiä
Yrittäjillä YEL- ja MYEL- jaksojen alkamis- ja päättymispäivästä.
Luottamustoimia ei oteta huomioon työuran pituuden tarkastelussa. Arvioitaessa työuran pituutta ennen vuotta 2005 arvioinnissa ei lähtökohtaisesti huomioida perhe- tai omaishoitajan toimeksiantosuhteita. Tapauskohtaisessa arvioinnissa perhe- tai omaishoitajan työ voidaan huomioida 38 vuoden työhistoriaa laskettaessa.
Epäselvissä tilanteissa rekisteröityjä ansiotietoja käytetään työuran pituutta laskettaessa siten, että eläkelaitos arvioi kokonaisuutena, vastaavatko työntekijän tai yrittäjän rekisteröidyt ansiot esitetyn työuran mukaisia ansioita tai alalle tyypillisiä ansioita.
Vanhemmissa LEL-työskentelyissä ansioita on saatettu rekisteröidä vähemmille työskentelykuukausille kuin henkilön kunakin vuonna todellisuudessa työskentelemät kuukaudet. Koko vuoden LEL-ansiot on esimerkiksi voitu rekisteröidä yhden kuukauden ansioksi.
LEL-työskentelyjen osalta todelliset työskentelykuukaudet on selvitettävä tarvittaessa muista selvityksistä. Selvittelyssä apuna voidaan käyttää esimerkiksi työtodistuksia ja ns. LEL-erittelyä.
Vakuuttamisvelvollisuudesta vapautetut yrittäjäjaksot ovat mukana työuran pituutta arvioitaessa
Yrittäjän työeläkevakuutettavana työnä pidetään myös ennen vuotta 2002 voimassa olleen lain mukaista YEL:n ja MYEL:n vakuuttamisvelvollisuuden piirissä olevaa työtä, jonka vakuuttamisvelvollisuudesta on myönnetty vapautus.
Vakuuttamisvelvollisuudesta vapauttamisjaksot näkyvät rekisteritiedoista.
YEL:n ja MYEL:n voimaanpanolakien perusteella ennen vuotta 1961 syntyneet, joille on myönnetty vapautus ennen vuotta 2002, saavat säilyttää vapautuksen niin kauan kuin sen ehdot täyttyvät. Myös tällaista yrittäjänä tehtyä työtä pidetään työeläkelakien mukaan vakuutettuna työnä.
Eläkelaitoksen on myös tarkistettava, että vakuuttamisvelvollisuudesta vapautettu yrittäjätyö on ollut päätoimista rasittuneisuutta ja kuluneisuutta aiheuttavaa yrittäjätyötä.
Yrittäjän 0-työtulojaksot huomioidaan työuran pituutta arvioitaessa
Rekisteritiedoissa yrittäjän 0-työtulojaksot ovat sellaisia jaksoja, joihin kohdistuu maksamattomia vakuutusmaksuja.
Yrittäjän 0-työtulojaksot otetaan huomioon rasittuneisuutta ja kuluneisuutta edellyttävää työuraa arvioitaessa, koska nämä jaksot ovat vakuutettua aikaa. 0-työtulojaksot otetaan huomioon riippumatta siitä, ovatko maksamattomat vakuutusmaksut vielä perimiskelpoisia vai vanhentuneita.
YEL:ssä ja MYEL:ssä on säädetty, että jos yrittäjällä on maksamattomia työeläkevakuutusmaksuja, jotka eivät ole vanhentuneet, kokonaistyötulo tältä kalenterivuodelta on yhtä suuri kuin se työtulo, jonka perusteella yrittäjälle on määrätty työeläkevakuutusmaksut sanotulta kalenterivuodelta.
Jos maksamattomat työeläkevakuutusmaksut ovat vanhentuneet, kokonaistyötulo saadaan kertomalla mainittu työtulo yrittäjän maksamien ja hänelle määrättyjen työeläkevakuutusmaksujen osamäärällä (YEL 67 §, MYEL 73 §).
Eläkelaitoksen on myös tarkistettava, että 0-työtulojakson yrittäjätyö on ollut päätoimista rasittuneisuutta ja kuluneisuutta aiheuttavaa yrittäjätyötä.
Mitkä poissaolot otetaan huomioon työuran pituudessa?
Työeläkevakuutettavan työn lisäksi työuran pituutta arvioitaessa huomioidaan myös
äitiys-, isyys- ja vanhempainrahakaudet enintään 3 vuoden ajalta
vähäisiä poissaolojaksoja sairauden tai lomautuksen vuoksi ja
tilapäinen työttömyys.
Äitiys-, isyys- ja vanhempainrahakaudet otetaan huomioon 38 vuoden työuran laskennassa enintään 3 vuoden ajalta
38 vuoden työskentelyaikaan luetaan äitiys-, isyys-, ja vanhempainrahakaudet enintään 3 vuoden ajalta.
Eläkelaitos selvittää lastenhoitoajat tarkemmin, jos työuran pituus ei täyty työskentelystä rekisteröityjen tietojen perusteella.
Jos äitiys-, isyys- ja vanhempainrahakausista ei saada tietoja Kelan rekistereistä, etuusajoiksi luetaan enintään kulloinkin voimassa olevien säännösten mukaiset äitiys-, isyys- ja vanhempainrahakaudet. Eläkelaitos ottaa huomioon ne kaudet, joiden osalta esimerkiksi väestörekisteritietojen ja muiden selvitysten perusteella voidaan riittävästi selvittää, että katkos työurassa johtuu lapsen hoidosta.
Työeläkejärjestelmässä on käytössä äitiys-, isyys- ja vanhempainrahakaudet vuodesta 2005 alkaen
Työeläkejärjestelmän rekisterissä on tiedot äitiys-, isyys- ja vanhempainrahakausista vuodesta 2005 alkaen, koska näillä etuuksilla on vaikutusta työeläkkeen määrään.
Äitiys-, isyys- ja vanhempainrahakaudet ennen vuotta 2005 on selvitettävä erikseen
Äitiys-, isyys- ja vanhempainrahakaudet ennen vuotta 2005 otetaan huomioon sen pituisena kuin kunakin aikana oli mahdollista enintään saada äitiys-, isyys- tai vanhempainrahaa. Tietoja ei saada työeläkejärjestelmän rekisteritiedoista.
Äitiys-, isyys- ja vanhempainrahakaudet selvitetään esimerkiksi
Kelan rekistereistä
työuraeläkkeenhakijan hakemuksessa ilmoittamista tiedoista
väestörekisteritiedoista tai
muista riittävistä ja luotettavista selvityksistä.
Esitettyjen selvitysten perusteella eläkelaitos arvioi kokonaisuutena, johtuuko katkos työurassa äitiys-, isyys- tai vanhempainrahakaudesta.
Tietoa äitiys-, isyys- ja vanhempainrahasta ennen vuotta 2005 (Lähde: Kela, Tilastollinen vuosikirja)
1.1.1971 äitiysrahakausi piteni 54:stä 72 arkipäivään.
1.7.1974 äitiysrahakausi piteni 72:sta 174 arkipäivään.
1.3.1978 äitiysrahakausi piteni 174:stä 186 arkipäivään. Tästä ajasta äitiysraha voidaan 12 arkipäivältä maksaa lapsen isälle. Myös ottoäidit saivat oikeuden äitiysrahaan.
1.7.1978 äitiysrahakausi piteni 186:sta 198 arkipäivään.
1.3.1979 äitiysrahakausi piteni 198:sta 210 arkipäivään.
1.5.1980 äitiysrahakausi piteni 210:stä 234 arkipäivään. Tästä ajasta äitiysraha voidaan 36 arkipäivältä maksaa lapsen isälle.
1.7.1981 äitiysrahakausi piteni 234:stä 258 arkipäivään. Tästä ajasta äitiysraha voidaan 60 arkipäivältä maksaa lapsen isälle.
1.1.1982 lisättiin päivien lukua, joilta äitiysraha voidaan maksaa isälle. Lapsen syntymän yhteydessä päivien (6–12) määrä säilyi ennallaan, mutta myöhemmin äitiysrahakaudella isä voi saada äitiysrahaa 25, 50, 75 tai 100 päivältä.
1.2.1985 äitiysrahan nimitys muuttui äitiys-, isyys- ja vanhempainrahaksi. Niistä vuosikirjassa käytetään yhteistä nimitystä "vanhempainpäivärahat". Isän oikeus vanhempainpäivärahaan piteni 158 arkipäivään (lisäksi isällä edelleen oikeus vanhempainpäivärahaan lapsen syntymän yhteydessä). Vanhempainpäivärahaa voi saada nyt myös lapsen äidin avopuoliso.
1.1.1987 vanhempainpäivärahakausi piteni 5 arkipäivällä. Pidennys kohdistui synnytystä edeltävään aikaan.
1.4.1988 vanhempainpäivärahakausi piteni 60 arkipäivällä siinä tapauksessa, että perheeseen syntyy samalla kertaa kaksi tai useampia lapsia.
1.1.1991 vanhempainpäivärahakausi piteni 263:sta 275 arkipäivään. Oikeus päivärahaan voi alkaa 30–50 arkipäivää ennen synnytystä. Isät saivat oikeuden "omaan" isyysrahaan 6 arkipäivältä.
1.7.1991 alettiin maksaa erityisäitiysrahaa riskialttiissa työssä työskenteleville raskaana oleville naisille.
1.1.1993 vanhempainpäivärahakausi lyheni 275:stä 263:een. Lapsen syntymän yhteydessä pidetty isyysloma ei enää lyhennä vanhempainpäivärahakautta.
1.1.1997 alkaen vanhempainrahaan oikeuttavan ottolapsen ikäraja on 7 vuotta (ennen 6 vuotta). Ottovanhempien
vanhempainrahakausi piteni 100:sta 180 arkipäivään. Ottoisä sai oikeuden 6 arkipäivän isyysrahaan.
1.1.1997 alkaen vanhempainrahakausi piteni 60 arkipäivällä lasta kohti toisesta lapsesta alkaen niillä vanhemmilla, joille syntyy yhtä useampia lapsia kerralla. Uudistus koskee myös ottovanhempia.
1.10.2001 alkaen isä on voinut vapaasti valita kaikkiaan 18 arkipäivän pituisen isyysvapaansa ajankohdan äitiys- ja vanhempainrahakaudella (enintään 4 erässä).
1.1.2003 alkaen isä, joka on vanhempainrahalla vanhempainpäivärahakauden viimeiset 12 arkipäivää, on ollut oikeutettu ylimääräiseen 12 arkipäivän pituiseen isyysrahaan vanhempainpäivärahakauden päätyttyä (ns. lisäpäivät tai bonusvapaa).
Jos äitiysrahakausi alkoi 1.1.2003 tai myöhemmin, äiti ja isä ovat voineet jakaa oikeutensa vanhempainrahaan siten, että heillä on samanaikaisesti oikeus osittaiseen vanhempainrahaan. Osittaisen vanhempainrahan saaminen edellyttää, että vanhemmat hoitavat lasta itse. Osittainen vanhempainraha on puolet siitä määrästä, jonka äiti tai isä muutoin saisi.
1.1.2003 alkaen perhe, johon syntyy samalla kertaa useampi kuin yksi lapsi, on voinut käyttää 60 arkipäivän pidennyksen osittain tai kokonaan vanhempainpäivärahakauden aikana (aiemmin vain kauden lopussa).
1.1.2003 alkaen äidin oikeuden päivärahaan on voinut siirtää lapsen isälle sairauspäivärahan omavastuuajan jälkeen, jos äiti on äitiysrahakaudella sairauden takia pysyvästi tai pitkäaikaisesti kykenemätön lastansa hoitamaan.
Vähäiset poissaolojaksot sairauden tai lomautuksen vuoksi sekä tilapäinen työttömyys otetaan huomioon 38 vuoden työuran laskennassa
38 vuoden työskentelyaikaan luetaan sairaudesta, lomautuksesta tai tilapäisestä työttömyydestä johtuvia vähäisiä poissaolojaksoja, joita henkilöllä on ollut työuransa aikana.
Työuran katkokset sairauden ja lomautuksen perusteella voidaan hyväksyä työskentelyaikaan, jos sairaus- tai lomautusjaksot eivät aiheuta merkittävää poikkeamaa kunkin vuoden rekisteristä ilmeneviin työansioihin, joita verrataan työuran mukaisiin ansioihin tai alalle tyypillisiin ansioihin.
Yrittäjillä arvioinnissa voidaan hyödyntää Eläketurvakeskuksen työtulo-ohjeita ja maatalousyrittäjillä Melan ohjeita työtulon määrittämisestä.
Arvio vähäisten poissalojaksojen ja työttömyyden vaikutuksesta 38 vuoden työuravaatimuksen täyttymiseen perustuu tapauskohtaiseen kokonaisharkintaan.
Laissa tai lainsäädännön perusteluissa ei ole määritelty sitä, mikä on sairauden, lomautuksen tai tilapäisen työttömyyden aiheuttama merkittävä poikkeama kunkin vuoden rekisteristä ilmenevissä työansioissa verrattaessa poissalojaksoja tai työttömyyttä sisältävän vuoden ansioita työuran mukaisiin ansioihin tai alalle tyypillisiin ansioihin.
Miten ulkomailla tehty työ ja työuran katkokset rinnastetaan työeläkevakuutettavaan työhön?
Työeläkevakuutettavaan työhön rinnastetaan EU- tai Eta-maassa ja sosiaaliturvasopimusmaassa tehty työ.
Työeläkevakuutettavaan työhön EU- tai Eta-maassa ja sosiaaliturvasopimusmaassa rinnastetaan myös
EU- tai Eta-maassa ja sosiaaliturvasopimusmaassa työskentelyn aikana olleet äitiys-, isyys- ja vanhempainrahakaudet enintään 3 vuoden ajalta.
EU- tai Eta-maassa ja sosiaaliturvasopimusmaassa työskentelyn aikana olleet vähäiset poissalojaksot sairauden tai lomautuksen vuoksi enintään 1 vuoden ajalta ja
tilapäinen työttömyys EU-, Eta- ja sosiaaliturvasopimusmaassa.
Vakuutuskaudet rasittuneisuutta ja kuluneisuutta aiheuttavassa työssä otetaan huomioon 38 vuoden työuran pituuden arvioinnissa
EU-, Eta- ja sosiaaliturvasopimusmaiden vakuutuskaudet rasittuneisuutta ja kuluneisuutta aiheuttavissa töissä otetaan huomioon laskettaessa 38 vuoden työskentelyaikaa.
Työuran pituutta arvioitaessa tutkitaan ensin työuran pituus Suomessa. Jos Suomessa vakuutettu työ ei riitä osoittamaan 38 vuoden työuraa, selvitetään tarkemmin EU-, Eta- ja sosiaaliturvasopimusmaissa tehtyä työuraa. Työuraeläkkeenhakijaa pyydetään eläkehakemuksen liitteessä "Työskentely ja asuminen ulkomailla (U-liite, ETK/Kela 7110)" ilmoittamaan ulkomaan työskentelyjen pituudet. Työuraeläkkeenhakijalla on velvollisuus esittää ulkomailla tehdystä rasittuneisuutta ja kuluneisuutta aiheuttavasta työstä riittävä ja luotettava selvitys samaan tapaan kuin Suomessa tehdystä työstä.
Mikä on riittävä ja luotettava näyttö, kun arvioidaan työuran pituutta?
Työuraeläkkeenhakijan on esitettävä eläkelaitokselle riittävä ja luotettava näyttö työuransa pituudesta, jos työuraan vaaditaan liitettäväksi sellaisia työskentelyjä, joita ei pystytä selvittämään rekisteritiedoista.
Riittävä ja luotettava näyttö tarkoittaa selvitystä, jonka perusteella työskentelyjakson olemassaolo ja siitä saadut ansiot voidaan katsoa perustellusti tulleen selvitetyksi. Riittävä selvitys on riidatonta näyttöä lievempi vaatimus.
Riittävän ja luotettavan näytön saamiseksi voidaan käyttää esimerkiksi
työtodistuksia
työsopimuksia
palkkakuitteja
muita luotettavia selvityksiä palkan määrästä ja työtehtävistä
verotietoja, jos verotietoja on vaadittavista vuosista saatavilla.
Arvio näytön riittävyydestä ja luotettavuudesta on aina kokonaisharkintaa.
Julkisen alan työskentelyjen osalta Keva tutkii viran puolesta sellaiset puutteet, joista henkilöllä voi olla oikeus eläkkeeseen riippumatta siitä, kuinka vanhasta työskentelystä on kyse ja siitä, onko henkilöllä osoittaa riittävää ja luotettavaa näyttöä.
Miten toimitaan, jos työskentelyä ei ole rekisteröity, mutta työskentelystä on esitetty näyttöä?
Eläkkeenhakija saattaa esittää selvitystä sellaisesta työskentelystä, jota ei ole rekisteröity eläkkeeseen oikeuttavaksi. Jos eläkkeenhakijan esittämä näyttö on riidatonta, eläkelaitos rekisteröi työsuhteen ja huomioi tämän eläkepäätöksessä.
Jos eläkkeenhakijan esittämä näyttö ei ole riidatonta, vaan ainoastaan riittävää ja luotettavaa, työskentelyjaksoa ei voida automaattisesti rekisteröidä eläkkeeseen oikeuttavaksi ajaksi. Työsuhdeasia tulee selvittää erikseen.
Työskentelyaika, josta on esitetty riittävä ja luotettava selvitys, huomioidaan kuitenkin arvioitaessa 38 vuoden edellytyksen täyttymistä.
Miten toimitaan, kun puuttuvien rekisteritietojen selvittely tulee vireille eläkehakemuksen käsittelyn aikana?
Myönteinen eläkepäätös
Jos eläkkeenhakija ilmoittaa tietojen rekisteröintiin liittyvistä puutteista eläkehakemuksen yhteydessä, asia ratkaistaan eläkepäätöksessä. Jos eläkepäätöksen tiedot eivät eläkkeenhakijan mielestä ole oikein, eläkkeenhakija voi valittaa eläkepäätöksestä. Jos tietojen selvittäminen viipyy, eläkelaitos antaa myönteisen eläkepäätöksen väliaikaisena.
Vaikka puuttuvat työsuhdetiedot ratkaistaan eläkepäätöksessä, puuttuvat työsuhdetiedot selvittää kuitenkin eläkelaitos, jossa työsuhde on vakuutettu tai olisi tullut vakuuttaa.
Hylkäävä eläkepäätös
Jos eläkehakemus hylätään, hylkäävässä eläkepäätöksessä ei anneta ratkaisua puuttuvista työsuhteista tai palkattomista ajoista. Tällöin työsuhdetietojen selvittelystä vastaa se eläkelaitos, jossa työsuhde on vakuutettu tai olisi pitänyt vakuuttaa.
Tietojen selvittelystä vastaava eläkelaitos antaa tietojen selvittämisestä vastauksen eläkkeenhakijalle.